b'\n_START_ARTICLE_\nSneferka\n_START_SECTION_\nIme\n_START_PARAGRAPH_\nSneferkovo Horovo ime je zaradi nenavadnega tipografskega razporeda hieroglifov znotraj sereka \xc5\xa1e vedno predmet raziskav. Ime se bere na ve\xc4\x8d na\xc4\x8dinov: Seneferka, Sneferka, Neferseka in Sekanefer. Horovo ime Sneferka se pojavlja na ve\xc4\x8d posodah iz skrilavca in alabastra. Prvo od njih so odkrili v mastabi visokega uradnika, ki je slu\xc5\xbeil pod kraljem Kaajam. Drugo so odkrili v podzemnih galerijah Djoserjeve stopni\xc4\x8dasta piramide, tretjo pa v mastabi anonimnega pokojnika v Sakari. \xc4\x8cetrti artefakt s Sneferkajevim imenom je v zbirki Georgesa Michailidisa. Zaradi neznanega porekla arheologi in egiptologi dvomijo v njegovo pristnost. Razen tega na sereku ni Horovega sokola, kar je za tisto obdobje egip\xc4\x8danske zgodovine skrajno nenavadno.\n_START_SECTION_\nIdentiteta\n_START_PARAGRAPH_\nRazen Sneferkajevega sereka napisi omenjajo tudi \xc5\xa1tevilne institucije in kraje, ki so znani \xc5\xbee iz najdb iz Kaajeve vladavine. Imenujejo se Qau-Netjeru (Povzdigovanje bogov) in Ah-Netjer (Bo\xc5\xbeanska pala\xc4\x8da). Egiptologi, med njimi Peter Kaplony, ugotavljajo, da napisi dokazujejo kronolo\xc5\xa1ko bli\xc5\xbeino kralju Kaaju ali da je ime Sneferka alternativno ime, ki ga je kraj\xc5\xa1i \xc4\x8das uporabljal Kaa._NEWLINE_Na dveh artefaktih z razli\xc4\x8dnima porekloma je serek kralja, katerega ime je zaradi slabe \xc4\x8ditljivosti zelo sporno. Na napisu je prepoznaven samo pti\xc4\x8d, zato so spornega kralja poimenovali Hor Pti\xc4\x8d. Egiptologi, med njimi Wolfgang Helck in Peter Kaplony, so prepri\xc4\x8dani, da sta se Sneferka in Hor Pti\xc4\x8d spopadla za egip\xc4\x8danski prestol. Spopadi so dosegli vi\xc5\xa1ek s plenjenjem kraljevega pokopali\xc5\xa1\xc4\x8da v Abidu, ki se je potem opustilo. Bitko za prestol je morda kon\xc4\x8dal ustanovitelj Druge egip\xc4\x8danske dinastije, kralj Hotepsekemvi. Dokaz za to trditev je Hotepsekemvijevo Horovo ime, ki pomeni \xc2\xbbDve sili sta se pobotali\xc2\xab. Ime bi lahko pomenilo, da se je Egip\xc4\x8dansko kraljestvo po odobju razprtij ponovno zdru\xc5\xbeilo.'